יחסי איראן–בחריין

יחסי איראן–בחריין (בפרסית: روابط ایران و بحرین; בערבית: العلاقات البحرينية الإيرانية) הם היחסים הבילטרליים בין הרפובליקה האסלאמית של איראן ובין ממלכת בחריין. מאז המהפכה האיראנית ב-1979 היחסים בין שתי המדינות מתוחים על רקע נושאים גאופוליטיים שונים, כגון פרשנות האסלאם ושאיפות איראן להוביל את העולם המוסלמי. רוב אוכלוסיית בחריין משתייכת לזרם השיעי לעומת בית המלוכה הסוני, דבר שגורם למתיחות נוספת ביחסים. גורם נוסף למתיחות בין המדינות היא היחסים עם המערב, ואיראן מתחה ביקורת חריפה על בחריין לאחר שהאחרונה אירחה את הצי החמישי של ארצות הברית בבסיסי חיל הים שלה. לאחר הצתת שגרירות ערב הסעודית באיראן עקב הוצאתו להורג של השייח' נימר א-נימר, הודיעה סעודיה על ניתוק הקשרים הדיפלומטיים שלה עם איראן. בעקבות כך בחריין, בעלת בריתה של סעודיה, הודיעה על צעד דומה ב-4 בינואר 2016. איראן טענה לבעלות על האי בחריין עד שבמרץ 1970 מוחמד רזא שאה פהלווי הודיע על ביטול הטענות האיראניות, בעקבות משא ומתן בין בריטניה לאיראן. בעקבות ביטול הטענות, חתמו שתי המדינות על הסכם ב-1970. בעקבות המהפכה האיראנית שבה עלה רוחאללה ח'ומייני לשלטון באיראן ב-1979, הצהירה איראן על כוונתה לייצא את המהפכה האסלאמית ברחבי העולם המוסלמי, ובייחוד בעולם הערבי. שנתיים לאחר מכן, פונדמנטליסטים שיעים ניהלו ניסיון הפיכה בבחריין בחסות החזית האסלאמית לשחרור בחריין. ניסיון ההפיכה, אשר נכשל, הונהג על ידי איש הדת השיעי האיראני, חאג' אל-אסלאם האדי אל-מודריסי. ממשלת בחריין ראתה בניסיון ההפיכה כוונה איראנית להפיל את הממשלה הסונית. איראן הכחישה את מעורבותה בניסיון ההפיכה, ואמרה כי ייתכן שהפונדמנטליסטים קיבלו השראה מהמהפכה האיראנית, אולם הם לא זכו לתמיכת איראן. מחשש לניסיונות הפיכה נוספים, נכלאו אלפים מאזרחי בחריין והיחסים עם איראן הידרדרו. בנובמבר 2007 הגיע נשיא איראן מחמוד אחמדינז'אד הגיע לביקור רשמי ראשון בבחריין ונפגש עם המלך חמד בן עיסא אאל ח'ליפה. במהלך פגישותיו, דן אחמדינז'אד בהסכמים לאספקת גז טבעי לבחריין. לאחר הביקור שתי המדינות התחילו ליהנות מקשרים טובים יותר והיחסים הכלכליים השתפרו. במהלך המחאות בבחריין במרץ 2011, איראן הביעה תמיכה במפגינים, שרובם שיעים, וגינתה את המעורבות הצבאית של כוח המגן של חצי האי ערב בדיכוי ההפגנות. עקב התמיכה האיראנית, היחסים בין שתי המדינות הידרדרו, כששתי המדינות גירשו את השגרירים באופן הדדי. לאיראן הצטרפה עיראק שהתנגדה להתערבות הצבאית של מועצת שיתוף הפעולה של מדינות המפרץ, שהתערבה לבקשת הממשלה הבחריינית. בעלות הברית של בחריין האשימו את איראן בכך שהיא מסיתה למהפכה במדינה הקטנה ותהו בנוגע ללגיטימיות של דרישות המפגינים. ב-12 באוגוסט 2012 הודיע שר החוץ של בחריין, ח'אלד אל-ח'ליפה בחשבון הטוויטר שלו כי בחריין תשיב את שגרירה לאיראן, 18 חודשים לאחר פרוץ המתיחות. ב-19 ביולי 2015, לאחר שהמנהיג העליון של איראן, עלי ח'אמנאי הביע תמיכה ב"עמים המדוכאים" ברחבי המזרח התיכון, כולל בחריין, זומן הממונה על היחסים בין שתי המדינות, מורטזה סאנוברי, לשיחה עם שר החוץ של בחריין, שם הביע מחאה על "התערבות בוטה" כלשונו ב"הצהרותיו של עלי ח'אמנאי נגד ממלכת בחריין". ב-13 באוגוסט 2015 הודיע משרד הפנים של בחריין על מעצרם של חמישה מחברי ארגון טרור, שהיה קשור לפחות לפיגוע אחד בעיר סיתרה וכי נראה שהם קיבלו סיוע והדרכה מארגון הטרור חזבאללה וממשמרות המהפכה האיראניים. ב-1 באוקטובר 2015 (שבוע לאחר אסון העלייה לרגל במכה) החזירה בחריין את השגריר שלה מאיראן והורתה לארגון איראני לעזוב את המדינה בתוך 3 ימים, בתגובה ל"התערבות איראנית מתמשכת בענייני הממלכה". זאת אחרי שהשלטונות גילו מפעל גדול לייצור פצצות ועצרו מספר חשודים בקשר עם משמרות המהפכה האיראנים. החלטת בחריין להחזיר את שגרירה מאיראן באה "לנוכח המשך ההתערבות האיראנית בענייני ממלכת בחריין... כדי ליצור סכסוכים עדתיים". בתגובה לכך, הודיע משרד החוץ האיראני כי "האיש השני בחשיבותו בשגרירות בחריין בטהראן הוא אישיות בלתי רצויה, ועליו לעזוב בתוך 72 שעות". בעקבות המתקפה על הנציגויות הדיפלומטיות הסעודיות באיראן ב-2016, גינה שר החוץ של בחריין את "שתי התקפות הטרור על שגרירות ממלכת ערב הסעודית בטהראן והקונסוליה שלה במשהד". בהצהרה נאמר כי "המעשים הדמגוגיים והברבריים הללו מהווים הפרה בוטה של החוק הבינלאומי וכן את אמנת וינה, אשר מגנים על ביטחונן של הנציגויות הדיפלומטיות". ב-4 בינואר 2016 ניתקה בחריין את היחסים הדיפלומטיים שלה עם איראן, והאשימה אותה בהתערבות בענייניה הפנימיים של סעודיה לאחר שסעודיה הוציאה להורג את איש הדת נימר א-נימר על מעורבותו בהפגנות בערב הסעודית. ב-9 בינואר 2016 הודיעה חברת התעופה הלאומית של בחריין, גאלף אייר כי היא תשהה את טיסותיה בין נמל התעופה של בחריין לבין נמל התעופה של טהראן. ב-20 ביוני 2016 נשללה אזרחותו של עיסא קאסים ועל פי הודעת משרד הפנים של בחריין הוא השתמש במעמדו על מנת "לשרת אינטרסים זרים" ולקדם "כתות ואלימות". כמו כן נכתב כי איש הדת "אימץ את התיאוקרטיה והדגיש את הנאמנות המוחלטת לאנשי הדת" וכי "הוא היה בקשר רציף עם ארגונים ומפלגות שהן אויבות הממלכה". חוק האזרחות של בחריין מאפשר לשלול אזרחות מאדם ש"גורם נזק לאינטרסים של הממלכה או מזיק לחובת הנאמנות לה". המנהיג העליון של איראן, עלי ח'אמנאי אמר בנאומו כי "זוהי טיפשות בוטה וטירוף, כשהוא עדיין יכול לפנות לעם בבחריין" ו"מתקיפים את השיח' עיסא קאסים ופירוש הדבר הוא סילוק כל המכשולים החוסמים את הנוער הבחרייני מתקיפת המשטר". יו"ר הפרלמנט האיראני, עלי לאריג'אני, גינה את שלילת אזרחותו של עיסא קאסים באומרו כי "מדובר בצעד לא-מהותי ולא אמיץ של המשטר הבחרייני, אשר הניח כי על ידי שלילת אזרחותו של מנהיג רוחני בולט זה, הוא עשוי להביא לשלווה... ברגע שממשלה מתחילה לאיים על הדמויות המשפיעות על האומה בשלילת אזרחות, היא נוטלת את נשימתה האחרונה". בידיעה שפרסמה סוכנות הידיעות פארס אמר מפקד כוח קודס קאסם סולימאני כי "אל-ח'ליפה בוודאי יודעים כי תוקפנותם נגד השייח' היא קו אדום שתבעיר את בחריין ואת האזור כולו, והוא לא יותיר שום ברירה לאנשים אלא לנקוט בפעילות מזוינת. משטר אל-ח'ליפה ישלם את המחיר והמשטר צמא הדם ייפול". נמרוד ברנשטיין (2009), התביעה האיראנית על בחרין במאה העשרים, עבודת גמר (מ"א) הדס פניגשטיין, יחסי איראן-בחריין 2011-1999 : בין גאו-אסטרטגיה שיעית ופוליטיקה סונית, רמת גן: עבודה לתואר שני (M.A.) אוניברסיטת בר אילן, תשע"ו 2015, במאגר הספרים הסרוקים של הספרייה הלאומית איי בחריין שפרס תובעת סיפוחם, הצופה, 14 בנובמבר 1957 הסכם בריטי-פרסי בעניין בחריין, למרחב, 26 במרץ 1970 יחסי איראן–ערב הסעודית יחסי בחריין-ערב הסעודית בחריין מנתקת את הקשרים הדיפלומטיים שלה עם איראן, באתר אל ג'זירה, ‏4 בינואר 2016 מוחמד רזא פהלווי ושאלת בחריין, 1968-1970, כתב העת הבריטי ללימודי המזרח התיכון, 2010, עמ' 159-177 טרור אסלאמי?, באתר Al Islam יחסי ארצות הברית-בחריין, באתר מחלקת המדינה האמריקאית מדינות המפרץ הפרסי, באתר ספריית הקונגרס האמריקאי איראן: אחמדינג'אד ביקר בבחריין, באתר רדיו אירופה החופשית איראן מגנה את התקיפה בבחריין, באתר The Irish Times, ‏16 במרץ 2011 איראן מסלימה את המשבר הדיפלומטי עם בחריין, באתר UPI, ‏20 במרץ 2011 השיעים התאספו מאחורי המפגינים בבחריין, באתר ABC News גרג ג'ף, דיכוי ההפגנות בבחריין יוצר מתחים בין איראן וערב הסעודית, באתר וושינגטון פוסט, ‏22 באפריל 2011 ח'אלד אל-ח'ליפה, ציוץ בטוויטר, באתר טוויטר, ‏12 באוגוסט 2012 בחריין מחזירה את השגריר שלה לאיראן, באתר רויטרס, ‏12 באוגוסט 2012 בחריין זימנה דיפלומט איראני לשיחה על "התערבות בוטה", באתר Yahoo, ‏19 ביולי 2015 בחריין עצרה 5 חשודים בפיגוע בסוף יולי, וטוענת כי מעורבות איראן התגלתה, באתר Xinhua News Agency (ארכיון) בחריין מחזירה את השגריר מאיראן בשל "התערבות", באתר אל ג'זירה, ‏2 באוקטובר 2015 בחריין מחזירה את השגריר מאיראן, באתר The Daily Star, ‏2 באוקטובר 2015 בחריין מחזירה את השגריר מטהראן, באתר Gulf News, ‏1 באוקטובר 2015 בחריין שוללת את אזרחותו של עיסא קאסים, באתר אל ג'זירה, ‏21 ביוני 2016 בחריין שוללת אזרחות מאדם שנאשם בקיצוניות, באתר Emirates 24/7, ‏20 ביוני 2016 בחריין שוללת את אזרחותו של איש הדת הבכיר, עיסא קאסים, באתר BBC News, ‏20 ביוני 2016 המנהיג העליון של איראן: המהלך של בחריין נגד איש דת בכיר מסתכן באלימות, באתר רויטרס, ‏26 ביוני 2016 שלילת אזרחותו של קאסים עיסא היא "נשימתו האחרונה" של אל-ח'ליפה, באתר Mehr News, ‏21 ביוני 2016 איראן אומרת שבחריין חצתה קו אדום על ידי שלילת אזרחותו של איש הדת השיעי, באתר הגרדיאן, ‏20 ביוני 2016